Խերխաթուն

Խերխաթուն, հայկական իգական անուն։ Առաջացել է ժողովրդական խեր՝ «հայր» և խաթուն բառերից։ Նշանակում է «հոր տիկինը, որ լինում է զավակի մայրը»։ Գործածվել է 14-16-րդ դարերում։

Գործածություններ 
 Խերխաթուն, կին Մանվելի, 1311 թվական։
 Խերխաթուն, դուստր Հազարշահի Շիկբակեցւոյ, 1313 թվական։
 Խերխաթուն, կին Ապրէլուսի, ով ստացավ մի Ավետարան 1347 թվականին։
 Խերխաթուն, կին ոսկերիչ Հակոբի և կնքամայր գրիչ Հակոբ սարկավագի, ով ընդօրինակեց Կիւրղի Կոչումն ընծայութեան գիրքը՝ 1358 թվականին։
 Խերխաթուն, դուստր Մկրտիչ քահանայի և հանգուցյալ քույր Զաքարիա գրչի, ով ընդօրինակեց Ավետարանը Աղթամարում 1393 թվականին և մի ուրիշ Ավետարան էլ 1399 թվականին։
 Խերխաթուն, կին Խաչերեսի և խորթ մայր Էվաչայի, ով 1425 թվականին Տրապիզոնում գնեց մի հին Ավետարան։
 Հերխաթուն, կին Կարապետի և մայր Ատոմ քահանայի, ով 1418 թվականին Վանում ստացավ Խաչատուրից մի Ավետարան, ապա կորցնելով՝ նորից փրկեց 1431 թվականին։
 Հերխաթուն, կին աղքատ Հովսեփի, որ Վանում 1475 թվականին Կարապետ երեցին գրել տվեց մի Ավետարան։
 Խերխաթուն, կին Թումայի և մայր տանուտեր Պետրոսի, որ Վանում 1475 թվականին Ազարիա քահանային գրել տվեց մի Ավետարան և մի Ավետարան էլ Զաքարիա գրչին 1495 թվականին։

Ծանոթագրություններ 

Հայկական իգական անձնանուններ